Projektas

LIETUVOS RESPUBLIKOS SEIMAS

NUTARIMAS

DĖL NEPASITIKĖJIMO SEIMO ŠVIETIMO IR MOKSLO KOMITETO PIRMININKU

2017 m. d. Nr.
Vilnius

Lietuvos Respublikos Seimas,

įsitikinęs, kad Lietuvos aukštajam mokslui būtinas kokybinis proveržis, ir kad tam reikalinga kompetentinga, ryžtinga bei nuodugni, ekspertinėmis įžvalgomis grįsta valstybinių universitetų tinklo pertvarka;

suvokdamas Lietuvos Respublikos Seimo, kaip universitetų ir akademijų steigėjo, atsakomybę įgyvendinti Lietuvos raidai ir valstybės ateities perspektyvoms naudingiausią valstybinių universitetų tinklo ir visos aukštojo mokslo sistemos pertvarkos scenarijų;

giliai susirūpinęs, kad svarstymo Lietuvos Respublikos Seime metu valstybinių universitetų tinklo pertvarka tampa paskirų aukštųjų mokyklų interesų įkaite ir taip praranda reformų kryptį bei prasmingą, racionalų, valstybės interesą atitinkantį turinį, negana to, iš Mokslo ir studijų įstatymo siekiama pašalinti kokybės ir skaidrumo kriterijus atitinkančias nuostatas dėl aukštųjų mokyklų finansavimo ir valdymo;

pritardamas Ministro Pirmininko Sauliaus Skvernelio 2017 m. kovo 29 dieną išsakytai nuomonei, jog Švietimo ir mokslo komiteto pirmininkas Eugenijaus Jovaiša universitetų tinklo optimizavimo procese proteguodamas savo buvusios darbovietės – Lietuvos Edukologijos universiteto – interesus elgiasi neetiškai ir patiria akivaizdų interesų konfliktą;

konstatuodamas, kad Lietuvos Respublikos Seimo Švietimo ir mokslo komitetas nagrinėdamas valstybinių universitetų tinklo pertvarką ne ieškojo didžiausio bendrojo valstybės gėrio reikalavimus atitinkančių sprendimų, o veikė vykdydamas paskirų aukštųjų mokyklų interesus atstovaujančių įtakos grupių užsakymą;

pripažindamas Švietimo ir mokslo komiteto pirmininko Eugenijaus Jovaišos atsakomybę dėl to, kad jo vadovaujamas Švietimo ir mokslo komitetas deramai nevykdė Konstitucijos ir įstatymų jam patikėtos pareigos nešališkai, vengiant interesų konflikto ir tarnavimo vienos kurios visuomenės grupės interesui siekti kuo didesnio visos valstybės ir jos piliečių gėrio;

n u t a r i a:

1 straipsnis.

Rekomenduoti Seimo Švietimo ir mokslo komiteto nariams išreikšti nepasitikėjimą komiteto pirmininku Eugenijumi Jovaiša ir išrinkti kitą komiteto pirmininką.

SEIMO PIRMININKAS	VIKTORAS PRANCKIETIS

Teikia: Seimo narys	Gabrielius Landsbergis